Ustavni sud Crne Gore, u sastavu: predsjednik Dragoljub Drašković i sudije - Milorad Gogić, Miodrag Iličković, Desanka Lopičić, Mevlida Muratović, Hamdija Šarkinović i Budimir Šćepanović, na osnovu odredaba člana 149. stav 1. tačka 1. Ustava Crne Gore i člana 48. tačka 2. Zakona o Ustavnom sudu Crne Gore (''Službeni list Crne Gore'', broj 11/15.), na sjednici od 24. februara 2017. godine, donio je

**O D L U K U**

**I UKIDA SE** Zakon o ličnom stečaju potrošača (’’Službeni list Crne Gore’’, br. 46/15. i 3/16.) i prestaje da važi danom objavljivanja ove Odluke.

**II** Ova Odluka objaviće se u ’’Službenom listu Crne Gore’’.

**O b r a z l o ž e nj e**

 **I**1. Rješenjem Ustavnog suda U-I br. 37/15, od 30. novembra 2016. godine, pokrenut je postupak za ocjenu ustavnosti Zakona, označenog u izreci.

 2. Skupština Crne Gore i Vlada Crne Gore nijesu dostavili odgovor na navode sadržane u Rješenju o pokretanju postupka.

 3. Osporenim Zakonom uređena su opšta pravila o ličnom stečaju potrošača, postupak radi pokušaja postizanja vansudskog sporazuma, uslovi za otvaranje stečajnog postupka nad imovinom potrošača, pravne posljedice njegovog otvaranja i sprovođenja, postupak pred sudom kao i uslovi i posljedice oslobađanja potrošača od preostalih obaveza (član 1.)

4. Ustavni sud je, nakon razmatranja postupka donošenja osporenog Zakona, utvrdio da su se stekli uslovi za ukidanje Zakona u cjelini.

5. Za odlučivanje u konkretnom predmetu pravno relevantne su odredbe:

Ustava Crne Gore:

„Član 16. tač. 1. i 5.

Zakonom se, u skladu sa Ustavom, uređuju:

1) način ostvarivanja ljudskih prava i sloboda, kada je to neophodno za njihovo ostvarivanje;

5) druga pitanja od interesa za Crnu Goru.

Član 61.

Strano lice može biti subjekt prava svojine u skladu sa zakonom.

Član 81.

Skupština ima 81 poslanika.

Član 91.st. 1. i 3.

Skupština odlučuje većinom glasova prisutnih poslanika na sjednici kojoj prisustvuje više od polovine svih poslanika, ako Ustavom nije drukčije određeno.

Skupština odlučuje dvotrećinskom većinom glasova svih poslanika o zakonima kojima se uređuje izborni sistem i imovinska prava stranaca.

Član 145.

Zakon mora biti saglasan sa Ustavom i potvrđenim međunarodnim ugovorima, a drugi propis mora biti saglasan sa Ustavom i zakonom.

Član 149.

Ustavni sud odlučuje:

1) o saglasnosti zakona sa Ustavom i potvrđenim i objavljenim međunarodnim ugovorima.”

Protokola broj 1. uz Evropsku konvenciju za zaštitu ljudskih prava i osnovnih sloboda(“Službeni list SCG - Međunarodni ugovori“, br. 9/03. i 5/05.):

„Član 1.

Zaštita imovine

Svako fizičko i pravno lice ima pravo na neometano uživanje svoje imovine. Niko ne može biti lišen svoje imovine, osim u javnom interesu i pod uslovima predviđenim zakonom i opštim načelima međunarodnog prava;

Prethodne odredbe, međutim ni na koji način ne utiču na pravo države da primijenjuje zakone koje smatra potrebnim da bi regulisala korišćenje imovine u skladu s opštim interesima ili da bi obezbijedila naplatu poreza ili drugih dažbina ili kazni.”

6. U pravnom poretku utemeljenom na vladavini prava zakoni moraju biti opšti i jednaki za sve, a zakonske posljedice trebaju biti izvjesne za one na koje će se zakon primjenjivati. Iz citiranih odredaba Ustava proizilazi da se zakonom, pored ostalog, uređuju način ostvarivanja ljudskih prava i sloboda, kada je to neophodno za njihovo ostvarivanje i druga pitanja od interesa za Crnu Goru, da strano lice može biti subjekt svojine, da Skupština ima 81 poslanika i da Skupština odlučuje dvotrećinskom većinom glasova svih poslanika o zakonima kojima se uređuje izborni sistem i imovinska prava stranaca.

 6.1. Osporenim zakonom uređena su opšta pravila o ličnom stečaju potrošača, postupak radi pokušaja postizanja vansudskog sporazuma, uslovi za otvaranje stečaja nad imovinom potrošača, pravne posljedice njegovog otvaranja i sprovođenja. Odredbama člana 72. (Glava XI - Međunarodni stečaj) Zakona propisano je da je sud u Crnoj Gori nadležan u postupku stečaja potrošača: kad potrošač ima prebivalište odnosno boravište u državi Crnoj Gori, kad potrošač koji nema prebivalište odnosno boravište u Crnoj Gori, u Crnoj Gori ostvaruje platu i/ili druga redovna primanja, odnosno ako je njegova imovina na teritoriji Crne Gore, i da je u postupku stečaja potrošača isključivo nadležan osnovni sud na čijem području potrošač ima prebivalište odnosno boravište, sud na čijem području potrošač ostvaruje platu i/ili druga redovna primanja odnosno sud na čijem području se nalazi njegova imovina.

6.1.1. Iz navedenih odredaba člana 72. osporenog zakona, po ocjeni Ustavnog suda, proizilazi da je ovim zakonom, pored ostalog, uređeno i svojinsko (imovinsko) pravo stranaca u slučaju stečaja potrošača, koje je jedno od osnovnih ekonomskih prava i sloboda zajemčenih odredbama člana 58. Ustava i člana 1. Protokola broj 1. uz Evropsku konvenciju i da je za njegovo donošenje, saglasno odredbi člana 91. stav 3. Ustava, bila potrebna dvotrećinska većina glasova svih poslanika u Skupštini, odnosno najmanje pedeset četiri (54) poslanika.

6.1.2. Ustavni sud je, u konkretnom slučaju, na osnovu Izvoda iz zapisnika sa sjednice Skupštine, od 31. jula 2015. godine, utvrdio da je, od ukupno 81 poslanika Skupštine, o Prijedlogu Zakona glasao 71 poslanik, i to: 41 „za“, tri „protiv“ i 27 „uzdržanih“, odnosno da osporeni zakon nije donijet dvotrećinskom većinom glasova svih poslanika na način utvrđen odredbom člana 91. stav 3. Ustava. Zbog izostanka Ustavom propisane većine za njegovo donošenje Ustavni sud je utvrdio njegovu formalnu neustavnost i ukinuo osporeni Zakon u cjelini.

**II** Odluka o prestanku važenja Zakona o ličnom stečaju potrošača i o objavljivanju ove Odluke zasnovana je na odredbama člana 151. stav 2., člana 152. stav 1. Ustava Crne Gore i člana 51. stav 1. Zakona o Ustavnom sudu Crne Gore.

7. Na osnovu iznijetih razloga, odlučeno je kao u izreci.

U-I br. 37/15 PREDSJEDNIK,

24. februara 2017. godine dr Dragoljub Drašković,s.r.

P o d g o r i c a